AI-bedstemor skal drive telefonsvindlere til vanvid

Teleselskabet O2 har præsenteret en helt ny, teknologisk “bedstemor” ved navn Daisy som frontfigur i kampen mod telefonsvindel. Daisy, der officielt har titlen “Head of Scammer Relations,” er en avanceret AI, hvis mission er at drive svindlere til vanvid med endeløse, menneskelignende samtaler om alt fra strikkeopskrifter til barnebarnets mærkelige kostvaner.

Med hjælp fra YouTube-stjernen og scambaiter Jim Browning er Daisy blevet trænet til perfektion. Hun kan føre samtaler med svindlere uden nogen form for menneskelig input – og hun gør det så godt, at hun ofte holder dem på linjen i op til 40 minutter, mens hun snakker om sine fiktive bankoplysninger og sit imaginære liv.

AI med et glimt i øjet

Daisy er en del af O2’s kampagne “Swerve the Scammers” og fungerer som en konstant påmindelse om, at ingen er immune over for svindel. Ifølge en undersøgelse ønsker 71 procent af briterne at tage hævn mod svindlere, men halvdelen gider ikke spilde deres egen tid på det – her kommer Daisy ind i billedet. Sidste år alene blokerede Virgin Media O2 over 89 millioner svindelbeskeder.

– Daisy har én opgave: at forstyrre og frustrere svindlere, så de ikke kan nå ægte ofre. Hun er et bevis på, at teknologi kan vende bøtten og spille svindlerne på deres egen banehalvdel, siger Murray Mackenzie, direktør for svindelbekæmpelse hos Virgin Media O2.

Når svindel rammer tæt på

TV-personligheden Amy Hart, der lægger krop til Daisy på videoen ovenfor, har selv har været offer for en svindler. Hun fortæller om, hvordan hun mistede over 50.000 kroner, da hun blev snydt af en falsk bankansat på sin venindes bryllupsdag.

Daisy er udviklet med avanceret AI-teknologi, der lader hende føre menneskelignende samtaler i realtid. Hun lytter, transskriberer og svarer så naturligt, at svindlerne tror, de har fat i en rigtig person. Resultatet? Frustrerede svindlere og færre reelle ofre.

Med Daisys humoristiske og teknologiske tilgang til svindelbekæmpelse minder O2 os om, at selv de mest alvorlige problemer kan tackles med kreativitet – og lidt mormorcharme.

AI-bedstemor skal drive telefonsvindlere til vanvid